„Kernu paisjärve rekonstrueerimise omanikujärelevalve hankimine“

**VÄIKEHANKE ALUSDOKUMENT**

**PAKKUMUSE ESITAMISE ETTEPANEK**

1. **Ettepanek pakkumuse esitamiseks ja alusdokumendid**
	1. Saue Vallavalitsus teeb ettepaneku osaleda väikehankemenetlusega riigihankes „Kernu paisjärve rekonstrueerimise omanikujärelevalve hankimine“ ning esitada pakkumusi vastavalt väikehanke alusdokumentides sätestatud tingimustele.
	2. Käesoleva dokumendi lahutamatuks osaks on järgmised väikehake alusdokumendid:
		1. Teenuse kirjeldus koos lisadega (hanke objekti kirjeldus);
		2. Hankelepingu projekt.
2. **Pakkumuste esitamine ja avamine**
	1. **Pakkumus tuleb esitada hiljemalt 06.06.2022 kell 10.00, e-posti teel:** **miia.kraun@sauevald.ee**
	2. Hankija ei koosta pakkumuste avamise kohta eraldi dokumenti. Pakkumuste avamise info kajastatakse dokumendis, millega kinnitatakse riigihanke tulemused tervikuna.
	3. Pakkumuse nõuetekohase esitamise eest vastutab pakkuja. Pakkumust, mis ei laeku etteantud tähtajaks ja viisil, arvesse ei võeta.
	4. Pakkuja võib esitatud pakkumuse enne pakkumuste esitamise tähtaega iseseisvalt tagasi võtta vastava e-kirja saatmisega pakkumuste esitamise kontaktaadressil. Pakkuja võib esitada pakkumuse esitamise tähtaja jooksul uue pakkumuse.
3. **Väikehanke läbiviimise üldine kord**
	1. Väikehange viiakse läbi käesolevas alusdokumendis sätestatud korras ning lähtudes riigihangete seaduse §-s 3 sätestatud üldpõhimõtetest.
	2. **Täiendavat teavet ja selgitusi hanke ja alusdokumentide kohta saab küsida hankija kontaktisikult e-kirja teel. Hankija kontaktisik on avaliku ruumi spetsialist Miia Kraun, tel + 372 5309 9202, e-mail** **miia.kraun@sauevald.ee** **.**
	3. Kui huvitatud isik avastab pakkumuse ettevalmistamise käigus alusdokumentides vigu, vasturääkivusi või ebatäpsusi, siis on ta kohustatud sellest koheselt kirjalikult informeerima hankijat.
	4. Hankijal on õigus esitada pakkujatele küsimusi ning paluda pakkujatel täpsustada pakkumuste andmeid. Kui pakkuja jätab hankija küsimusele vastamata või ei vasta sisuliselt, siis on hankijal õigus pakkuja väikehankelt kõrvaldada või pakkumus mittevastavuse tõttu tagasi lükata ning menetluses pakkuja pakkumist mitte arvestada.
	5. Hankija võib pidada pakkujatega läbirääkimisi pakkumuse hinna ja sisu osas ning anda kõigile pakkujatele võrdselt võimaluse esitata uus täpsustatud pakkumus hankija nimetatud tingimuste osas hankija määratud tähtajaks.
	6. Hankija kinnitab väikehanke tulemused protokolliga.
	7. Pärast väikehanke tulemuste kinnitamist edastab hankija kõigile pakkujatele info väikehanke tulemuse kohta (eduka pakkuja nimi ja edukaks tunnistamise põhjendus).
	8. Hankija teavitab väikehanke tulemustest kõiki pakkumuse esitanud pakkujaid e-kirjaga e-postiaadressile, millelt pakkumus esitati.
4. **Nõuded pakkumusele ja pakkumuste vastavus**
	1. Peale pakkumuste avamist hindab hankija pakkumuste vastavust sätestatud nõuetele.
	2. **Pakkujal tuleb esitada pakkumuse koosseisus järgmised andmed ja/või dokumendid**:
		1. hangitava omanikujärelevalve teenuse kuumaksumus ja kogumaksumus (mõlemad ilma käibemaksuta ja koos käibemaksuga);
		2. kinnitus, et esitatud pakkumus on jõus vähemalt 14 kalendripäeva;
		3. kinnitus, et pakkuja vastab kvalifitseerimise tingimustele;
		4. kirjeldus, millisel objektil on pakkuja omandanud kvalifitseerimistingimustes nõutud kogemuse;
		5. omanikujärelevalve teenust vahetult osutava füüsilise isiku nimi ja kontaktandmed.
	3. Pakkumus peab olema koostatud eesti keeles. Pakkumus ei pea olema allkirjastatud.
	4. Hankija lükkab pakkumuse tagasi, kui see ei vasta käesolevas dokumendis esitatud tingimustele, kui pakkuja ei esita tähtajaks hankija nõutud selgitusi või pakkuja selgituste põhjal ei ole võimalik üheselt hinnata pakkumuse vastavust esitatud tingimustele.
	5. Hankija tunnistab pakkumuse vastavaks, kui selles ei esine sisulisi kõrvalekaldumisi alusdokumentides esitatud tingimustest.
5. **Pakkumuste hindamine ja eduka pakkuja valimine**
	1. Hankija hindab pakkumusi esitatud omanikujärelevalve kuutasu alusel käibemaksuta.
	2. **Hankija tunnistab edukaks pakkumuse, mis on madalaima kuumaksumusega kõigi vastavate pakkumuste hulgast ja mille on esitanud pakkuja, kes vastab kvalifitseerimise tingimustele.**
	3. Kui kahe või enama pakkuja pakkumuses on kogumaksumus võrdväärne, siis annab hankija neile võrdsetel tingimustel (samal ajal, samaks tähtajaks, teise pakkuja pakkumuse kohta infot avaldamata) võimaluse oma pakkumuse maksumust muuta. Kui see ei anna tulemust ja pakkumused on endiselt võrdväärsed, siis selgitatakse edukas pakkumus välja liisuheitmise teel. Liisuheitmise korra määrab hankija. Võrdväärse pakkumuse esitanud pakkujatel on õigus viibida liisuheitmise juures. Liisuheitmise võib korraldada ka virtuaalselt, kui on võimalik tagada kõigi pakkujate poolt liisuheitmisel osalemine reaalajas. Liisuheitmise korrast, ajast ja kohast teavitab hankija pakkujaid e-kirja teel.
6. **Nõuded pakkujale ja eduka pakkuja kontroll**
	1. Pakkuja peab vastama järgmistele nõuetele (**kvalifitseerimise tingimused**):
		1. Pakkuja viimase kolme majandusaasta netokäive omanikujärelevalve teenuse osutamise valdkonnas peab keskmiselt olema olnud vähemalt 20 000 eurot aastas. Juhul, kui pakkuja on tegutsenud vähem kui kolm aastat, arvutatakse keskmine netokäive tegutsetud aja käibe keskmisena.
		2. Pakkuja peab olema viimase viie aasta jooksul osutanud omanikujärelevalve teenust vähemalt ühe hüdrotehnilise rajatise püstitamisel (uusehitus) või rekonstrueerimisel. Pakkuja peab olema teenust osutanud sõlmitud lepingu ja hea tava kohaselt.
		3. Pakkuja poolt peab omanikujärelevalvet vahetult objektil osutama isik, kellel on kutsekvalifikatsioon vähemalt Diplomeeritud hüdrotehnikainsener, tase 6, spetsialiseerumisega “omanikujärelevalve” või sellega samaväärne või kõrgem kutsekvalifikatsioon.
		4. Pakkujal ei tohi esineda riigihangete seaduse § 95 lõike 1 punktis 4 (maksuvõlg) ega lõike 4 punktides 8 ja 9 (eelnevate lepingute rikkumine ja valeandmete esitamine) sätestatud kõrvaldamise aluseid.
	2. Enne väikehanke tulemuste kinnitamist kontrollib hankija, et pakkuja, kelle hankija kavatseb edukaks tunnistada, vastab käesolevas dokumendis pakkujale esitatud (kvalifitseerimise) tingimustele.
	3. Kui pakkuja ei vasta pakkujale esitatud (kvalifitseerimise) tingimustele, siis kõrvaldab hankija selle pakkuja väikehankelt ja kontrollib hindamiskriteeriumite alusel järgmise parima tulemuse saanud pakkujat ning tolle vastavuse korral pakkujale esitatud (kvalifitseerimise) tingimustele, tunnistab edukaks järgmise kohta pakkumuse.
7. **Hankelepingu sõlmimine ja pakkumusest taganemine**
	1. Hankija sõlmib edukaks tunnistatud pakkumuse esitanud pakkujaga hankelepingu, mille tingimused on esitatud alusdokumendi lisana.
	2. Edukas pakkuja kohustub lepingu allkirjastama koheselt peale hankijalt vastavasisulise ettepaneku saamist. Kui edukaks tunnistatud pakkumuse esitanud pakkuja ei allkirjasta hankelepingut 3 tööpäeva jooksul alates hankija poolt allkirjastatud lepingu saatmisest pakkujale, siis on hankijal õigus käsitleda seda, kui eduka pakkumuse esitanud pakkuja poolset lepingu sõlmimisest keeldumist ja pakkumuse tagasi võtmist.
	3. Eelnevas punktis kirjeldatud juhul või kui pakkuja otseselt taganeb oma pakkumusest, on hankijal õigus tunnistada kehtetuks pakkumuse edukaks tunnistamise otsus ning hinnata kõiki ülejäänud vastavaid pakkumusi uuesti ja tunnistada edukaks hindamise tulemusel järgmine pakkumus.
	4. Kui edukaks tunnistatud pakkuja taganeb hankijast mitteolenevatel asjaoludel oma pakkumusest enne pakkumuse jõusoleku tähtaja lõppemist, siis on hankijal õigus nõuda pakkujalt kahju hüvitamist esialgu edukaks tunnistatud pakkumuse ja järgmise edukaks tunnistatud pakkumuse maksumuse vahe ulatuses ning kõigi võimalike lisakulude ulatuses, mis hankijal tuleb kanda seoses hankelepingu sõlmimisega selle pakkumuse alusel, mis tunnistati edukaks pärast pakkumuste uuesti hindamist, samuti kulutuste ulatuses, mis tulenesid uuest pakkumuste hindamisest.
8. **Väikehanke kehtetuks tunnistamine**
	1. Hankijal on õigus põhjendatud vajadusel tunnistada igal hetkel enne hankelepingu sõlmimist väikehankemenetlus kehtetuks ja jätta hankelepingu sõlmimata.
	2. Põhjendatud vajadus võib seisneda muuhulgas näiteks järgmistes asjaoludes:
		1. kõik pakkumused või kõik vastavad pakkumused ületavad hankija eelarvelised võimalused või on hankija jaoks muul moel ebamõistlikult kallid;
		2. hankija rahaliste võimaluste muutumine või eelarvelised probleemid, nt välisrahastuse äralangemine, planeeritud eelarve mitte rakendumine või planeeritud eelarve vähendamine või muutmine;
		3. hanke objekti hankimise vajaduse või võimalikkuse äralangemine või hanke objekti olulise muutmise vajaduse tekkimine;
		4. esinevad asjaolud, mis muudavad hanke eesmärgi saavutamise võimatuks käesoleva riigihanke menetluse käigus;
		5. esineb asjaolu, mille tulemusel oleks väikehankega jätkamine vastuolus sedusega või tooks kaasa seaduserikkumise;
		6. väikehanke menetlusega ei ole saavutatud piisavalt efektiivset konkurentsi ärakasutamist, st arvestades riigihanke eset ei ole esitatud konkurentsi tagamiseks piisavalt pakkumusi.